钦定古今图书集成/明伦汇编/官常典/第300卷 > 姜晦
## 钦定古今图书集成/明伦汇编/官常典/第300卷 > 姜晦

按《唐书姜谟传》：谟子确，确子晦，起家蒲州参军，累为
高陵令，治有声，迁长安令，人畏爱之。开元初，擢御史
中丞。先是，永徽、显庆时，御史不拜宰相御命使四方
者，廷中揖见，后稍屈下。至晦，独循旧体，谓御史曰：“不
如故事，且奏谴公等。”由是台仪复振。转太常少卿。时
国马之，晦请以诏书市马，六胡州率得马三十，署游
击将军，诏可。闲厩乃稍备。除黄门侍郎，辞不拜，改兵
部。满岁，为吏部侍郎，主选。曹史尝请托为奸，前领选
者周棘扈藩，检窒内外，犹不禁。至晦，悉除之，示无防
限。然处事精明，私相属诿，罪辄得，皆以为神。始，晦革
旧示简，廷议恐必败，既而赃赇路塞，而流品有叙，众
乃伏。兄晈被放，晦亦左除中正卿，贬春州司马，徙海
州刺史，卒。